芝堂
作者：傅察
朝代：宋

paragraphs: 弘度負土忘晨夕，空腸未忍進一溢。
伯會隆冬不衣帛，野火燎原天雨澤。
當時廬側産靈芝，盛事至今光史册。
王家兄弟皆英豪，藉藉聲華若連璧。
高文奥學乃餘事，一門躬行如萬石。
孝思他日徹蒼旻，血淚垂頥灑枯柏。
誰云草木但有生，始信幽明本無隔。
煌煌三秀發坤祥，小大高低紫與白。
搢紳駭嘆絕前聞，老稚提攜溢阡陌。
爭言圖寫獻修門，坐見恩榮来絡繹。
公獨掩耳更悲啼，吾忍貨名於窀穸。
豈如採摘付兒童，大勝籯金滿千鎰。
方今孝治軼唐虞，八行求賢常側席。
公雖韞匵畏人知，定有新詩振奇蹟。